แนวโน้ม SET พักฐาน วิตก “เฟด” ขึ้นดอกเบี้ยแรง
แนวโน้ม SET พักฐานตามภูมิภาค นักลงทุนเพิ่มความระมัดระวังช่วงก่อนผลประชุมเฟดออกมาในคืนนี้ ตลาดกังวล “เฟด” ขึ้นดอกเบี้ยต่อเนื่อง กระทบเศรษฐกิจโลกชะลอตัว ขณะที่บอนด์ยีลด์ปรับตัวขึ้นทำระดับสูงสุดใหม่ต่อเนื่อง
แนวโน้ม SET พักฐานตามภูมิภาค นักลงทุนเพิ่มความระมัดระวังช่วงก่อนผลประชุมเฟดออกมาในคืนนี้ ตลาดกังวล “เฟด” ขึ้นดอกเบี้ยต่อเนื่อง กระทบเศรษฐกิจโลกชะลอตัว ขณะที่บอนด์ยีลด์ปรับตัวขึ้นทำระดับสูงสุดใหม่ต่อเนื่อง
21 ก.ย. 2565

ผู้สื่อข่าวรายงานว่า นักวิเคราะห์ฯ คาดตลาดหุ้นไทยเช้านี้พักตัวตามตลาดหุ้นอื่นในภูมิภาคเอเชีย เหตุนักลงทุนเพิ่มความระมัดระวังช่วงก่อนผลประชุมเฟดออกมาในคืนนี้ ตลาดกังวลหากขึ้นดอกเบี้ยต่อเนื่องกระทบเศรษฐกิจโลกชะลอตัว ขณะที่บอนด์ยีลด์ปรับตัวขึ้นทำระดับสูงสุดใหม่ต่อเนื่อง และดัชนีค่าเงินดอลลาร์สหรัฐกลับมาที่ 110 จุดอีกครั้ง ให้แนวรับ 1,620-1,630 จุด แนวต้าน 1,645 จุด
ด้าน นายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้คาดว่าจะพักตัวสอดคล้องกับตลาดหุ้นอื่นในภูมิภาคเอเชียที่เช้านี้ปรับตัวลดลง เนื่องจากนักลงทุนระมัดระวังการลงทุนมากขึ้นเพื่อรอผลประชุมธนาคารกลางสหรัฐ (เฟด) คืนนี้ โดยตลาดกังวลว่าหากเฟดขึ้นดอกเบี้ยต่อเนื่องจะส่งผลกระทบให้เศรษฐกิจโลกชะลอตัว
ขณะเดียวกันอัตราผลตอบแทนพันธบัตรรัฐบาลสหรัฐ (Bond Yield) ล่าสุดปรับตัวขึ้น 4% สูงสุดนับตั้งแต่ปี 2551 และดัชนีดอลล่าร์สหรัฐปรับตัวขึ้นสู่ระดับ 110 จุดอีกครั้ง ซึ่งเป็นระดับสูงสุดในรอบ 20 ปี ส่งผลกดดันต่อตลาด Emerging Market ให้แนวรับที่ 1,620-1,630 จุด และแนวต้านให้ไว้ที่ 1,645 จุด